বিশ্ব-শিল্পকলার পরিধিতে দক্ষিণ-এশীয় অঞ্চলের শিল্পীদের সৃষ্ট শিল্পকর্ম একটি স্থান দখলে নিয়েছে – ঢাকা আর্ট সামিট তাই জানান দিয়েছে। বাংলাদেশের শিল্প-আন্দোলনের ইতিহাসে এবারের ঢাকা আর্ট সামিটকে ভিন্নধর্মী আয়োজন বলা চলে। শিল্পাচার্য জয়নুল আবেদিনের শুরু করা গত শতকের চল্লিশের দশকের শেষার্ধে ঢাকা আর্ট ইনস্টিটিউট (বর্তমানে ঢাকা বিশ্ববিদ্যালয়ের চারুকলা বিভাগ) এক বৈপ্লবিক সামাজিক-সাংস্কৃতিক পরিবর্তন এনেছে। শিল্পসৃষ্টির বহু পথ ও মতের মানুষ আজ সমাজ, রাষ্ট্র ও প্রতিষ্ঠানের সঙ্গে যুক্ত হয়ে শিল্পচর্চা ও মননশীল মানুষের রুচি নির্মাণে ভূমিকা রাখছে। শিল্পকলা একাডেমির জাতীয় চিত্রশালার এক লাখ বিশ হাজার বর্গফুট জায়গাজুড়ে এ বর্ণিল উৎসব শুরু হয় গত ৭ ফেব্রুয়ারি। এবারের সামিটে অংশগ্রহণকারী দেশগুলো হলো আফগানিস্তান, বাংলাদেশ, ভারত, মালদ্বীপ, মিয়ানমার, নেপাল, পাকিস্তান ও শ্রীলংকা। এ-অঞ্চলের খ্যাতিমান ১৪ জন শিল্পীর একক শিল্পকর্ম-প্রদর্শনী ছাড়াও এ-আয়োজনে যুক্ত হয়েছে ৩২ জন প্রথম সারির বাংলাদেশি শিল্পীর চিত্রকর্ম-প্রদর্শনী। একনজরে বিস্তারিত আয়োজন হলো এরকম – আন্তর্জাতিক মিডিয়া অঙ্গনে খ্যাত রাকস মিডিয়া কালেকটিভ তৈরি করেছে সিটি পাবলিক আর্ট প্রজেক্ট। চলচ্চিত্র-প্রদর্শনী, পারফরম্যান্স আর্ট, স্থানীয় ও আন্তর্জাতিক পর্যায়ের ৩৩টি গ্যালারির সংগৃহীত শিল্পকর্মের প্রদর্শনী সামিটে প্রদর্শিত হয়। সামিটে আন্তর্জাতিক অঙ্গনে পরিচিত সম্ভাবনাময় কিউরেটর, শিল্পী ও সংগ্রাহকের সঙ্গে মতবিনিময়ের আয়োজন করা হয়। প্রথম আর্ট সামিটে আনুমানিক পঞ্চাশ হাজার দর্শক প্রদর্শনী দেখেন। এবারের প্রদর্শনীতে আরো বেশিসংখ্যক দর্শক উপস্থিত হয়েছেন বলে মনে করেন উদ্যোক্তারা। ঢাকা আর্ট সামিটে এবার সহায়তা দিয়েছে – ব্রিটিশ কাউন্সিল, দ্য গ্যেটে ইনস্টিটিউট, ঢাকা, আলিয়ঁস ফ্রঁসেজ, সুইস আর্টস কাউন্সিল ও বৃত্ত আর্ট ট্রাস্ট। আন্তর্জাতিক জুরি প্যানেল দশজন শিল্পীকে নির্বাচন করে সামদানী আর্ট অ্যাওয়ার্ডের জন্য। তাঁরা হলেন – আফসানা শারমিন ঝুম্পা, আয়েশা সুলতানা, কবির আহমেদ মাসুম চিশতী, পলাশ ভট্টাচার্য, প্রমথেশ দাস পুলক, সঞ্জয় চক্রবর্তী, সরকার প্রতীক, সুমন আহমেদ, সাইয়েদ তারেক রহমান ও ইয়াসমিন জাহান নূপুর। ডেলফিয়া ফাউন্ডেশন সামদানী আর্ট অ্যাওয়ার্ডের জন্য এ দশ শিল্পীকে মনোনয়ন দেয়। ছয় বছর ধরে দক্ষিণ এশিয়ার শিল্পকলার বিস্তৃতি নিয়ে কাজ করে যাচ্ছে এ-ফাউন্ডেশন। বাংলাদেশের সমকালীন শিল্পকলায় ২০ থেকে ৪০ বছর বয়সী তরুণ শিল্পীদের শিল্পভাবনাকে গুরুত্ব দিয়ে ডেলফিয়া কাজ করে যাচ্ছে। বিশ্বশিল্পকলা অঙ্গনে বাংলাদেশি তরুণ শিল্পীরা প্রতিযোগিতায় যোগ দিয়ে বিজয় লাভ করবেন – এটা তাদের প্রত্যাশা। অ্যারন সেজার যিনি এ-ফাউন্ডেশনের পরিচালক হিসেবে এ-আয়োজনে যুক্ত হয়েছেন। সুমন আহমেদ প্রতিযোগিতায় রেখেছেন আলোকচিত্র ও ভিডিও ফিউশন। শিরোনাম ­- ‘হোয়াট আই হ্যাভ ফরগোটেন, কুড আই ফল অ্যান ওশান, হোয়াট ইজ নট রিয়েল নেভার লিভড’ ২০১১। তিনি সাম্রাজ্যবাদের নেওয়া সন্ত্রাসী নির্মূলের গুয়ান্তানামো বে কারাগারে থাকা কয়েদির প্রতিরূপ তুলে এনেছেন। পলাশ ভট্টাচার্য স্থাপনাশিল্পে একটি রাস্তার গল্প বলেছেন, শিরোনাম দিয়েছেন ‘দ্য রোড’ ২০১১। পারফরম্যান্স ও ভিডিও আর্টে মানুষের জীবনযাপনের সঙ্গে আশপাশের পরিবেশ প্রভাব রাখে। পলাশ ভট্টাচার্যের স্মৃতিভান্ডার থেকে তৈরি করেছেন ‘দ্য রোড’ শিরোনামের শিল্পকর্ম। সঞ্জয় চক্রবর্তীর শিল্পকর্ম ‘আনটাইটেলড’ – ইতিহাস, ঐতিহ্য, সংস্কৃতি, রাজনীতি ও ভাষার বর্ণনা দেন তাঁর শিল্পকর্মে। তিনি একটি লাল রং দিয়ে আঁকেন শিল্পকর্ম। সঞ্জয় মনে করেন, রক্তের একমাত্র রং লাল, যেটি বিশ্বব্যাপী একক। কবির আহমেদ মাসুম চিশতীর ভাস্কর্য, অ্যানিমেশন ও ল্যান্ড আর্টের শিরোনাম – ‘কোয়েনড্রি’। ব্যক্তিগত অনুভূতি ও স্বপ্নের সঙ্গে দ্বন্দ্বের প্রকাশ করেন তিনি। এই শিল্পকর্মে সামাজিক বিস্তৃত পরিধিতে তখন বৈপরীত্য দেখা দেয়। কবির আহমেদ আত্মকথনকে শিল্পে রূপ দিয়েছেন। সরকার প্রতীকের শিল্পকর্মের মাধ্যম আলোকচিত্র। শিরোনাম ‘উইন্ড ২০১৩’। ঝড়ের মুহূর্তে গাছের ডালপালার দ্রুত নাচন দেখে তিনি এ-শিল্পকর্ম গড়েছেন। ইমেজকে নয় রকমভাবে দেখিয়েছেন তাঁর আলোকচিত্রে। এটিকে এককথায় প্রামাণ্যচিত্র বলা যায়। প্রমথেশ দাস পুলকের ভিডিও আর্টের শিরোনাম ‘এনক্যাপসুলেটেড ২০০৮’। শোলার তৈরি ফুলের ব্যবহার নিয়ে প্রমথেশ দাসের ভিডিও আর্ট। হিন্দু-বিয়েরীতিতে এ-ফুলের ব্যবহার করা হয়। তিনি প্রকৃতি থেকে আহরিত ফুলের সঙ্গে বৈপরীত্য দেখিয়েছেন গ্যাসের তৈরি মুখোশ, একে-৪৭ অথবা গ্রেনেডের। ইতিহাস বর্ণনার সঙ্গে সংস্কৃতির পরিচয়ের সূত্র দেখা যায় এ-ছবিতে। পুরস্কারের জন্য মনোনীত আয়েশা সুলতানার কাজের শিরোনাম ‘ক্যাটারাক্ট’। আয়েশা শিল্প সৃষ্টি করেন ড্রইং, পেইন্টিং, শব্দ ও ছবির অবজেক্ট নিয়ে। ছন্দ ও শব্দের পুনঃপুন ব্যবহারে তাঁর শিল্পকর্মে জীবনবোধ স্পষ্ট হয়ে দেখা যায়। আফসানা শারমিন ঝুম্পা পারফরম্যান্স শিল্পী। সামাজিক দৃষ্টিতে নারীর ভূমিকা নিয়ে তাঁর কাজ। এ-প্রদর্শনীর কাজের শিরোনাম ‘হয়ার ইজ দ্য আর্টিস্ট’। ইনডিগো রঙে মোড়ানো শুকনো ডালপালা ও পাতায় করা তাঁর কাজ। শিল্পী প্রকৃতির প্রতি মমতা থেকে মরা ডালপালার গায়ে রং ছড়িয়ে দেন। ইয়াসমিন জাহান নূপুর পারফরম্যান্স দেখিয়েছেন ‘আই ক্যান টেক ইওর পেইন’ শিরোনামে। তিনি মুখমন্ডলে জড়ানো একটি দড়ির কষ্ট থেকে উৎসারিত অনুভূতি ভাগ করে নেন দর্শকদের সঙ্গে। রাজনৈতিক, সামাজিক ও নারীর অধিকারকে নূপুর তাঁর কাজে দেখান।